Siin see siis on- kõige ehtsam lõimumine kui moodsat kõnepruuki kasutada. Materjal on lätimaise päritoluga, muster Jaapanist ja tehnika Eestist. Tegija muidugi ka. Kogu selle kompoti tulemuseks on siis mu haapsalu sall nr 13.    Salli kudumise juures olin ma  eriliselt õhinas, kuna kudumispaast oli kestnud pea paar kuud. Minu jaoks on seda ilmselgelt liiga palju. Ma loodan, et kudumise nauding särab sellest sallist ka teistele.    Materjal: Ogre peenvillane 28/2, mille varud mul on tõepoolest lõppemas ja tundub, et üle neti ei ole küll kusagilt juurde osta. Kangesti oleks vaja, sest mul on plaanis veel palju-palju salle kududa ja see on üks väga hää materjal. Nüüd juba tean, sest olen kudunud Midara Microt, Baruffa Cashwooli, Linate Smyrna Platinumi,  tavalist Eesti maavillast, Titan Wooli Merinos Extrat ja veel nii paari peenvillast, millel pole nime küljes olnud. See sallilõng on saanud mu lemmikuks. Tegelikult oli mu sallikudumise ajaloo alguses igavene häda selle materjali valimise ja muretsemisega- maalt ju iga päev linna poodi ei lippa, et lõnga katsuda. Ja ega seda õiget haapsalli lõnga igasse lõngapoodi jatkunudki. Ma loodan, et pärast HS raamatu ilmumist kui sajad ilunälgas naised poeuksi kulutasid, said ka poodnikud aru, mida vaja tellida.  Igatahes neile, kes varem peent pitsi pole teinud, soovitan järjekindlalt esimeseks lõngaks Linate Wool Smyrna Platinumi- ei ole nii udupeen ja nuppude puhul on eduelamus ka suhteliselt kiirem tulema.                Kui pikalt mitte blogida,  siis tundub, et vahepeal mõeldud hääd mõtted on kõik jõudnud selleks hetkeks, kui arvuti taha saad, pageda. Pika sammuga ja kaugele. Tahtsin keelt sügada me esileedi aastapäevariietuse kallal, aga jäägu see parem tegemata. Esimene emotsioon on üle läinud ja lõpptulemus pole tegelikult mitte paha. Ega see minupoone targutamine pisiasjade üle ei tee maailmast paremat paika... Ja kindlasti oleks mul veel midagi plärada olnud, aga aitab selleks korraks küll. Piltide puhul võiks muidugi ilma natuke kiruda, aga  siin olen ma küll täpselt ise süüdi, et eilse päikesepaistelise ilma maha magasin.    Uus sall varrastel...